ดึงต่างชาติสำรวจจ่ายน้ำท่วม
คปภ.ไฟเขียวต่างชาติสำรวจภัย เร่งจ่ายเคลมน้ำท่วม สร้างความเชื่อมั่นธุรกิจ
21 ธ.ค. 2554

คปภ.ไฟเขียวต่างชาติสำรวจภัย เร่งจ่ายเคลมน้ำท่วม สร้างความเชื่อมั่นธุรกิจ
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ได้มีผู้เชี่ยวชาญจากต่างประเทศ เดินทางเข้ามาประเมินความเสียหายทรัพย์สินจากเหตุการณ์น้ำท่วมแล้วประมาณ 300 คน และยังรวมถึงคณาจารย์ผู้ทรงคุณวุฒิและนิสิต นักศึกษา อีกประมาณ 200 คน ที่ได้เข้าร่วมเป็นผู้ประเมินความเสียหายเบื้องต้นด้วย 
สำหรับการประเมินความเสียหายดังกล่าว จะมีการใช้ทรัพยากรร่วมกันเพื่อกระจายงานสำรวจภัยได้อย่างทั่วถึง และให้การประเมินความเสียหายเป็นไปอย่างรวดเร็วและมีประสิทธิภาพมากขึ้น ซึ่งจะเป็นการเร่งฟื้นฟูความเสียหายของภาคอุตสาหกรรม ที่อยู่อาศัย รวมถึงสร้างความมั่นใจให้กับธุรกิจประกันภัย
ทั้งนี้ คปภ.ได้กำหนดให้บริษัทประกันภัยต้องจ่ายค่าสินไหมทดแทนให้แก่ผู้เอาประกันภัยในภาคครัวเรือน ให้แล้วเสร็จภายในระยะเวลา 3 เดือน และภายใน 6 เดือนให้จ่ายค่าสินไหม 75% ของมูลค่าความเสียหายทั้งหมดกับภาคอุตสาหกรรม